U Beogradu je ponovo održan protest taksista. U dvočasovnoj protestnoj vožnji, više od hiljadu vozača taksija prošlo je od Voždovca do Nemanjine ulice. Glavni zahtev im je da se ukine Car:Go, koji smatraju "nelojalnom konkurencijom". Iz Car:Goa za N1 kažu da su takvim zahetvom zatečeni i da sebe ne vide kao konkurenciju taksistima

Izvor: N1

Već drugi dan, glavne ulice Beograda blokira nepregledna kolona taksista. Na protestnu vožnju su se odlučili, jer kako kažu, nadležne institucije uporno ćute na njihiove zahteve.

Direktno od Vlade traže da ukine Car:Go. Srpski prototip poznatog Ubera, koji nudi naručivanje i plaćanje vožnje putem mobilne aplikacije, nelojalna je konkurencija, ističe Boško Vuković iz taksi komore.

"Ti krpelji nam piju krv već tri godine i niko ništa ne preduzima, oni ne piju krv samo nama - taksi preduzetnicima, oni piju krv i državi! Vozači u Car:Go ne plaćaju porez, nemaju nikakve uslove ispunjene za taksi”, tvrdi Vuković.

A da li je tržište zaista premalo i za jedne i za druge? Naime, prema podacima taksi komore, samo u Beogradu je registrovano više od 6.700 taksija. Istovremeno, na ulicama prestonice je tek oko 100 Car:Go vozila. Iako Car:Go ima od 20 do 25 odsto niže cene vožnji, za sebe kažu da taksistima ne oduzimaju posao i da nisu nelojalna konkurencija.

Osnivač Car:Goa Vuk Guberinić kaže da ga je zahtev taksista iznenadio.

“Mislim da nije fer, jer se i mi borimo za neki opstanak na ovom tržištu i nudimo jednu modernu tehnologiju koja je u svetskom vrhu. Dakle, vrlo jedna fer tržišna utakmica, mi jesmo popularniji cenovno, ali to je samo jedan od benefita koje Car:Go servis nudi”, objašnjava on.

Izvršni direktor Car:Goa Aleksandar Vučić izričit je da taj servis nije direktan konkurent taksistima. “Bavimo se prevozom ljudi, ali ne mora da znači da smo direktna konkurencija. Prevozom ljudi se bavi i bus plus”, naveo je on.

Više od 1.000 taksista na protestu, ne deli takvo mišljenje. Čak ni činjenica da ih je manje, za taksiste nije razlog da Car:Go vozači budu na beogradskim ulicama dobrodošli.

"To nema nikakve veze, da ih ima samo jedan - samo jedan, oni ne rade po zakonu! Oni su registrovani u Ministarstvu turizma”, poručuje Boško Vuković.

Guberinić s druge strane objašnjava da se Car:Go poziva na drugi zakon.

“Poslujemo sasvim u skladu sa Zakonom o turizmu i to je zakon koji postoji više od 20 godina, koji reguliše iznajmljivanje vozila sa vozačem ili ti limo servis kako je u našem zakonu nazvan”, kaže osnivač Car:Goa.

Zbog Ubera, koji radi na sličnom prinipu kao srpski Car:Go - taksisti su protestovali i širom Evrope. U susednoj Hrvatskoj taksisti su zahtevali ukidanje Ubera, ali je država donela zakon koji Uber dozvoljava.

Dok iz srpskog Car:Goa pozivaju na razgovor, taksisti poručuju da sa njima nemaju o čemu da razgovaraju. Idu i korak dalje - ako Vlada ne ispuni njihove zahteve, spremni su da radikalizuju proteste narednih dana.